b'\n_START_ARTICLE_\nForbach, Moselle\n_START_SECTION_\nGeografija\n_START_PARAGRAPH_\nKraj le\xc5\xbei v severovzhodni Franciji tik ob meji z Nem\xc4\x8dijo in tvori del \xc5\xa1irokega mestnega pasu, ki kotira k posarskemu mestu Saarbr\xc3\xbccken.\n_START_SECTION_\nAdministracija\n_START_PARAGRAPH_\nForbach je sede\xc5\xbe istoimenskega kantona, v katerega je vklju\xc4\x8dena ve\xc4\x8dina njegove ob\xc4\x8dine. Majhen neposeljeni del na severovzhodu ob\xc4\x8dine se nahaja v kantonu Stiring-Wendel._NEWLINE_Mesto je prav tako administrativno sredi\xc5\xa1\xc4\x8de okro\xc5\xbeja, v katerem se poleg teh dveh nahajajo \xc5\xa1e kantoni Behren-l\xc3\xa8s-Forbach, Freyming-Merlebach, Grostenquin in Saint-Avold-1/2 s 191.169 prebivalci.\n_START_SECTION_\nZgodovina\n_START_PARAGRAPH_\nForbach se nahaja na ozemlju, poseljenem \xc5\xbee v davnini. V rimskem obdobju je skozi pokrajino potekala cesta med Metzom in Mainzom, ki je verjetno pospe\xc5\xa1ila razvoj manj\xc5\xa1ega trga, stisnjenega v vzno\xc5\xbeju hriba, ki se dviga nad Forbachom. Trdnjava je bila zgrajena na hribu Schlossberg konec 12. stoletja, od 1550 povezana s krajem z obzidjem. Med 10. stoletjem in 1793 je gospostvo Forbach zamenjalo ve\xc4\x8d lastnikov. V obdobju tridesetletne vojne je bil opusto\xc5\xa1en dobr\xc5\xa1en del pokrajine. Utrdba je bila po odloku kardinala Richelieuja leta 1635 poru\xc5\xa1ena. Gospostvo je 4. januarja 1716 kupil \xc5\xa1vedski baron Henning Von Stralenheim, ki si je dal zgraditi novo rezidenco Ch\xc3\xa2teau Barrabino. V letu 1738 se je v kraju rodil bodo\xc4\x8di general Jean-Nicolas Houchard, zagotovo med najbolj poznanimi me\xc5\xa1\xc4\x8dani, njegovo ime je zapisano v obok Slavoloka zmage v Parizu. \xc5\xbdeleznica je kraj povezala z Metzom leta 1851, eno leto zatem pa \xc5\xa1e s Saarbr\xc3\xbccknom. Od konca francosko-pruske vojne do Versailla 1918 je kraj bil v sestavu Nem\xc4\x8dije, prav tako med drugo svetovno vojno.'